
Hatalmi reprezentáció a gubbiói Palazzo Ducaléban Justus van Ghent: Federico da Montefeltro és fia, Guidobaldo és mások elöadást hallgatnak

Kutatásomban a Federico da Montefeltro és fia, Guidobaldo és mások előadást hallgatnak című (későbbiekben Oratio) festményt vizsgálom meg Urbino ura, Federico da Montefeltro (1422 – 1480) uralmának idején kialakult mecenatúrában nagy szerepet betöltő portréreprezentáció szempontjából.
Az Oratio rendkívül sok kérdést vet fel, amik közül különös hangsúlyt fogok fektetni a festmény hatalmi reprezentációs funkciójára és az ezzel szorosan összefüggő lokalizáció kérdésére. Elsőként egy átfogó képet szeretnék nyújtani a festményt övező problémahalmazról, amiből kiindulva fogok rátérni Federico da Montefeltro portréreprezentációjának sajátosságára a festmény kapcsán, számot vetve a mű nehezen definiálható témájával és az azzal kapcsolatban felmerült hipotézisekkel. Kutatásom és dolgozatom fő kérdése a lokalizáció. Az inventáriumi adatok és a két Palazzo Ducale dekorációs program-beli párhuzamaira alapozva bemutatom azt a két helységet, ami az elmúlt száz évben meghatározta az Oratio elhelyezése körüli diskurzust. Az urbinói és gubbiói studiolók összehasonlítása során a festmény feltételezett provenienciája mellett elengedhetetlen az urbinói mecenatúra más műalkotásainak, az Artes Liberales festményciklusnak és a Federico da Montefeltro és Guidobaldo kettős portréjának (továbbiakban Kettős portré) a bevonása hipotézisem alátámasztásául. Kutatásomban igyekszem bebizonyítani egy új lokalizációs elképzelést, miszerint az Oratio a gubbiói Palazzo Ducale Porta della Giarrettiera feletti úgynevezett sovrapportán lehetett eredetileg a festmény kompozíciója, mérete, értelmezése és funkciója szerinti érvek mentén. 



